‘इंडिया’ गठबंधन ने 14 सदस्यीय समन्वय समिति का गठन किया: सूत्र
मुंबई: विपक्षी गठबंधन ‘इंडियन नेशनल डेवलपमेंटल इन्क्लूसिव अलायंस (इंडिया) ने शुक्रवार को 14 सदस्यीय समिति गठित की जिसमें कई दलों के प्रमुख नेता शामिल हैं।
सूत्रों ने यह जानकारी दी। सूत्रों का कहना है कि यह समन्वय समिति ही गठबंधन की सर्वोच्च इकाई के रूप में काम करेगी।
सूत्रों ने बताया कि इस समिति में कांग्रेस के संगठन महासचिव के.सी. वेणुगोपाल, राष्ट्रवादी कांग्रेस पार्टी के प्रमुख शरद पवार, द्रमुक नेता और तमिलनाडु के मुख्यमंत्री एम.के. स्टालिन, राष्ट्रीय जनता दल के नेता और बिहार के उप मुख्यमंत्री तेजस्वी यादव, तृणमूल कांग्रेस के महासचिव अभिषेक बनर्जी, झारखंड मुक्ति मोर्चा के नेता और झारखंड के मुख्यमंत्री हेमंत सोरेन, शिवसेना (यूबीटी) के नेता संजय राउत, आम आदमी पार्टी के सांसद राघव चड्ढा, भारतीय कम्युनिस्ट पार्टी के डी. राजा, नेशनल कांफ्रेंस के उमर अब्दुल्ला और पीपुल्स डेमोक्रेटिक पार्टी की महबूबा मुफ्ती शामिल हैं।
INDIA alliance's Coordination Committee and Election Strategy Committee:
1. KC Venugopal, INC
2. Sharad Pawar, NCP
3. TR Baalu, DMK
4. Hemant Soren, JMM
5. Sanjay Raut, SS
6. Tejasvi Yadav, RJD
7. Abhishek Banerjee, TMC
8. Raghav Chaddha, AAP
9. Javed Ali Khan, SP
10. Lallan…
— Press Trust of India (@PTI_News) September 1, 2023
इसमें जनता दल यूनाइटेड के अध्यक्ष ललन सिंह और समाजवादी पार्टी के सांसद जावेद अली खान भी शामिल किए गए हैं।
सूत्रों ने बताया कि आगामी लोकसभा चुनाव के लिए 30 सितंबर तक सीटों के तालमेल का काम पूरा कर लिया जाएगा।
इंडिया ने यह संकल्प भी लिया है कि वे अगला लोकसभा जहां तक संभव होगा मिलकर लड़ेंगे तथा सीटों के तालमेल पर तत्काल काम शुरू किया जाएगा।
गठबंधन की बैठक में पारित प्रस्ताव में यह भी कहा गया कि सीट बंटवारे का काम ‘इस हाथ दे, उस हाथ ले’ की सहयोगात्मक भावना के साथ जल्द से जल्द पूरा किया जाएगा।
प्रस्ताव में कहा गया है, ‘‘हम ‘इंडिया’ के घटक दल आगामी लोकसभा चुनाव जहां तक संभव हो मिलकर लड़ने का संकल्प लेते हैं। विभिन्न राज्यों में सीट-बंटवारे का काम तुरंत शुरू होगा और लेन-देन की सहयोगात्मक भावना के साथ जल्द से जल्द पूरा किया जाए।’’
विपक्षी दलों ने जल्द ही जनहित से जुड़े मुद्दों पर जनसभाएं आयोजित करने का भी संकल्प लिया है।
उन्होंने कहा, ‘‘हम सार्वजनिक चिंता और महत्व के मुद्दों पर देश के विभिन्न हिस्सों में जल्द से जल्द सार्वजनिक रैलियां आयोजित करने का संकल्प लेते हैं।’’
हमें प्रतिशोध की कार्रवाई और गिरफ्तारी के लिए तैयार रहना होगा: खरगे
कांग्रेस अध्यक्ष मल्लिकार्जुन खरगे ने विपक्षी गठबंधन ‘इंडिया’ के घटक दलों के नेताओं का आह्वान कि वे आने वाने कुछ महीनों में प्रतिशोध की और कार्रवाई, छापेमारी तथा गिरफ्तारी के लिए तैयार रहें क्योंकि यह गठबंधन जमीन पर जितना मजबूत होगा, सरकार उसके खिलाफ कानून प्रवर्तन एजेंसियों का उतना ही ज्यादा दुरुपयोग करेगी।
उन्होंने विपक्षी गठबंधन की तीसरी बैठक में यह आरोप भी लगाया कि भारतीय जनता पार्टी सभी एजेंसियों और संस्थाओं पर पूर्ण नियंत्रण चाहती है।
खरगे ने कहा, ‘‘हमारी पिछली दोनों बैठकों की सफलता इस आधार पर तय की जा सकती है कि प्रधानमंत्री ने अपने बाद के भाषणों में न केवल ‘इंडिया’ पर हमला किया है, बल्कि हमारे प्यारे देश के नाम की तुलना एक आतंकवादी संगठन और गुलामी के एक प्रतीक से की।’’
उन्होंने कहा, ‘‘हमें आने वाले महीनों में इस सरकार की प्रतिशोध की राजनीति के कारण होने वाले और हमलों, अधिक छापेमारी और गिरफ्तारियों के लिए तैयार रहना चाहिए।’’
उनका कहना था, ‘‘हमारे गठबंधन को जितनी अधिक मजबूती मिलेगी, उतना ही अधिक भाजपा सरकार हमारे नेताओं के खिलाफ एजेंसियों का दुरुपयोग करेगी। उसने महाराष्ट्र, राजस्थान, बंगाल में भी ऐसा ही किया है। पिछले हफ्ते झारखंड और छत्तीसगढ़ में भी ऐसा किया गया था।’’
खरगे ने दावा किया, ‘‘भाजपा एजेंसियों और संस्थानों पर पूर्ण नियंत्रण चाहती है। वह ईडी प्रमुख, सीबीआई निदेशक, चुनाव आयुक्तों या यहां तक कि देश भर की अदालतों के न्यायाधीशों की नियुक्ति को नियंत्रित करने पर अड़ी हुई है।’’
कांग्रेस नेता ने कहा कि पिछले 9 वर्षों में भारतीय जनता पार्टी (भाजपा) और राष्ट्रीय स्वयंसेवक संघ (आरएसएस) ने जो सांप्रदायिक जहर फैलाया है, वह अब निर्दोष ट्रेन यात्रियों और निर्दोष स्कूली बच्चों के खिलाफ घृणा अपराधों के रूप में दिख रहा है।
उन्होंने मणिपुर में हुई घटना के परोक्ष संदर्भ में कहा, ‘‘यह कोई आश्चर्य की बात नहीं है कि जब देश के एक हिस्से में भयावह बलात्कार में शामिल लोगों को रिहा किया जाता है और सम्मानित किया जाता है, तो दूसरे हिस्से में भयावह अपराधों और महिलाओं को निर्वस्त्र करके घुमाए जाने को बढ़ावा मिलता है। मोदी जी के भारत में करगिल युद्ध के वीर की पत्नी को भी नहीं बख्शा जाता।’’
खरगे ने कुछ हालिया घटनाओं की पृष्ठभूमि में कहा, ‘‘यह हाशिये पर पड़े लोगों के प्रति भाजपा सरकार की उदासीनता है जिसके कारण उनके नेता गरीब आदिवासियों और दलितों पर पेशाब करते हैं और दोषियों को खुलेआम घूमने के लिए छोड़ दिया जाता है।’’
उन्होंने आरोप लगाया कि प्रधानमंत्री मोदी के नेतृत्व वाली सरकार राज्यों को नियंत्रण में रखना चाहती है, राज्यों को कर राजस्व में उनके हिस्से से वंचित किया जा रहा है तथा विपक्ष शासित राज्यों को मनरेगा का बकाया नहीं दिया जा रहा है।
खरगे ने कहा, ‘‘वित्त आयोग की अनुशंसा के अनुसार विशेष अनुदान और राज्य विशिष्ट अनुदान जारी नहीं किये जाते। निवेशकों को अपने निवेश और परियोजनाओं को विपक्ष शासित राज्यों से बाहर भाजपा शासित राज्यों में स्थानांतरित करने के लिए मजबूर किया जाता है।’’
अडाणी समूह से जुड़े मामले में राहुल गांधी की प्रेस वार्ता का उल्लेख करते हुए कांग्रेस अध्यक्ष ने कहा, ‘‘यह समझ से परे है कि प्रधानमंत्री इस मामले की जांच क्यों नहीं करा रहे हैं?’’
खरगे ने कहा, ‘‘तीन बैठकों के दौरान, ‘इंडिया’ गठबंधन ने एक संयुक्त मोर्चे के रूप में संसद के भीतर और बाहर सरकार की सफलतापूर्वक जवाबदेही तय की है। हमारी ताकत सरकार को परेशान करती है और यही कारण है कि उसने संसद में मनमाने ढंग से विधेयकों को पारित करवाया, हमारे सांसदों को मामूली आधार पर निलंबित कर दिया, हमारे खिलाफ विशेषाधिकार प्रस्ताव दायर किया, हमारे माइक बंद कर दिए , हमारे विरोध प्रदर्शन को कवर करने के लिए कैमरों की अनुमति नहीं दी और हमारे भाषणों को खुलेआम संसद टीवी पर सेंसर कर दिया।’’
कांग्रेस अध्यक्ष ने कहा, ‘‘आज हमारे समाज का हर वर्ग - किसान, युवा, महिलाएं, हाशिए पर रहने वाला, मध्यम वर्ग, बुद्धिजीवी, गैर सरकारी संगठन और यहां तक कि पत्रकार भी - सभी भाजपा के निरंकुश कुशासन का शिकार हो रहे हैं। 140 करोड़ भारतीय नागरिक अपने दुखों से मुक्ति पाने की आशा में हमारी ओर देख रहे हैं।’’
उन्होंने कहा, ‘‘एक सकारात्मक बात यह है कि इस देश के लोग हमारी आशा हैं। चंद्रयान-3 और इसरो के हमारे वैज्ञानिकों की सफलता, नीरज चोपड़ा और युवा शतरंज के जादूगर प्रज्ञानानंद जैसे खिलाड़ियों की सफलता हम सभी को गौरवान्वित करती है। मैं अगली पीढ़ी को प्रेरित करने के लिए उन सभी को उनकी सफलता पर बधाई देना चाहता हूं।’’
(समाचार एजेंसी भाषा के इनपुट के साथ)
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva bho_Deva eng_Latn bjn_Latn kac_Latn slv_Latn tur_Latn min_Latn mlt_Latn cym_Latn gle_Latn sun_Latn hau_Latn eng_Latn awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva